Framlegg til:

Forskrift om skulefritidsordninga (SFO) i Askvoll kommune

**Heimel:** Fastsett av [organ] [dato] med heimel i lov 9. juni 2023 nr. 30 om grunnskoleopplæringa og den vidaregåande opplæringa (Opplæringslova) § 4-5, femte ledd.

## § 1. Formål

Skulefritidsordninga (SFO) i Askvoll kommune skal gi barn i småskulealderen eit trygt og stimulerande omsorgs- og aktivitetstilbod før og etter skuletid. Tilbodet skal fremje leik, sosialt fellesskap og utvikling i tråd med barnet sitt behov og alder.

Den nasjonale Rammeplanen for SFO presiserer regelverket og kva som er verdigrunnlaget for SFO, og den skildrar innhald og arbeidsmåtar i tilbodet. Rammeplanen er førande for SFO, men opnar for lokale variasjonar og satsingar.

## § 2. Eigarforhold

SFO er eigd og vert drive av Askvoll kommune.

## § 3. Opptaksmyndigheit

Rektor ved den enkelte skule er opptaksmyndigheit og har ansvar for opptak til SFO.

## § 4. Opptakskriterium

SFO er eit frivillig aktivitets- og omsorgstilbod før og etter skuletid for elevar på 1.–4. trinn, og for elevar med særlege behov på 1. til 7. trinn ved dei offentlege grunnskulane i Askvoll kommune. Ved kapasitetsutfordringar vert det prioritert etter følgjande kriterium:

* Barn med særlege behov
* Alder, der yngre barn vert prioritert framfor eldre
* Barn av einslege forsørgjarar

Kriterium for tildeling av plass for born med særlege behov, er at barnet har nedsett funksjonsevne som fører til omfattande og/eller vedvarande trong for tilsyn før og etter skuletid. Søknaden skal grunngjevast og dokumentasjon frå sakkunnig instans skal leggjast ved søknad.

## § 5. Opptaksperiode og oppseiing

Opptak gjeld for eitt skuleår om gongen. Hovudopptak for hausten skjer om våren med søknadsfrist 1. april. Fortløpande opptak kan skje gjennom året om bemanning og lokalitetar tillèt det.

Endring eller oppseiing av plass skjer elektronisk via kommunen sitt fagsystem for tenesta. Oppseiingsfristen er i utgangspunktet 1 månad, men ved oppseiing av plass etter 1. mars, må ein betale for plassen ut skuleåret.

Søknad om plass skal sendast elektronisk til der eleven har skuleplass. Tildeling av plass, avslag på søknad om plass og oppseiing av plass er eit enkeltvedtak etter forvaltningslova § 2. Klage på vedtaket skal sendast til kommunen.

## § 6. Foreldrebetaling

Kommunestyret fastset foreldrebetalinga og syskenmoderasjon. Betaling er pr. månad i 10 månader i skuleåret.

* Elevar i 1.–3. klasse får tilbod om inntil 12 timar gratis SFO per veke før og etter skuletid dei vekedagane dei går på skule. Tilsvarande tilbod for elevar frå 4. klasse er eit betalingstilbod.
* Elevar med særlege behov får tilbod om gratis SFO på 5. til 7. trinn.

Betaling for eventuelle måltid kjem i tillegg, og sats for dette vert fastsett ved den einskilde skule.

## § 7. Leike- og opphaldsareal

SFO skal ha tilgang til eigna inne- og uteareal som fremjar leik, aktivitet og kvile. Areala skal vere tilpassa aldersgruppa og sikre god kvalitet på opphaldet.

I Askvoll kommune er skulefritidsordninga lokalisert til den einskilde skule. Ein legg opp til stor grad av sambruk mellom kvar skule og SFO om uteareal, rom/spesialrom, hjelpemiddel, materiell og utstyr

## § 8. Dagleg opphaldstid og årleg opningstid

SFO er open før og etter ordinær skuletid dei dagane elevane går på skule – i samsvar med årleg skulerute.

Dagleg opphaldstid vert fastsett av den enkelte skule og publisert ved oppstart av skuleåret.

## § 9. Personale og leiing

SFO skal ha kvalifisert personale med relevant kompetanse. Det skal vere minimum éin vaksen per 15 deltakande barn. Tilbod vert ikkje sett i gang i dei tidene det er færre enn 5 påmelde deltakarar.

Rektor har det overordna ansvaret for leiing og kvalitetssikring av SFO.

## § 10. Endringar av forskrifta

Endringar i forskrifta skal etter høyring godkjennast av kommunestyret. Endringar i opplæringslova som fører til forskriftsendring, skal ikkje godkjennast i kommunestyret. Desse endringane kan gjerast administrativt og meldast til kommunestyret.

## § 11. Ikraftsetjing

Forskrifta trer i kraft straks.